**Japaninpähkinäpensas** (*Corylus sieboldiana*) on koivukasvien heimoon ja pähkinäpensaiden sukuun kuuluva kasvilaji, joka kasvaa luonnonvaraisena Japanissa, Korean niemimaalla, Mantšuriassa ja Amurin alueella.

Ulkonäkö ja koko
----------------

Piirros kasvista (*var. mandshurica*)
*Corylus sieboldiana*n hedelmiä ja lehtiä Etelä-Korean Jirisanissa.
Japaninpähkinäpensas on viiden metrin korkuinen pensas, jolla on karvaiset versot. Lehdillä on noin 1,5–2,5 senttimetrin mittaiset ruodit. Lehtilavat ovat pituudeltaan 5–10 senttimetriä, muodoltaan soikeita tai pitkähköjä, pitkäkärkisiä ja pyöreätyvisiä. Lehtilaidat ovat kaksinkertaisesti sahalaitaisia. Lehtisuonet ovat karvaisia; nuorten lehtien keskellä on usein punertava laikku.

Japaninpähkinäpensaan kukinto on tuulipölytteinen norkko. Hedenorkot sijaitsevat yksittäin tai 2–6 norkon ryhminä; jokainen norkko koostuu lukuisista yksineuvoisista kukista, joiden heteet ovat punaisia. Hedelmä on kartiomainen, noin 1,5 senttimetrin pituinen pähkinä, joita kasvaa kaksi tai kolme yhdessä. Jokainen pähkinöistä sijaitsee kapean esi- ja tukilehdistä muodostuneen suojusputken sisällä; putken yläosassa on lyhyitä, ehytlaitaisia hampaita.

Kromosomiluku on 2n = 22.

Levinneisyys ja elinympäristö
-----------------------------

Japaninpähkinäpensaan levinneisyysalue ulottuu Aasian lauhkealle vyöhykkeelle, eteläiseen Siperiaan, Venäjän Amurin alueelle, Mongoliaan, joihinkin Kiinan maakuntiin, Korean niemimaalle sekä Japanin Hokkaidōn ja Honshūn saarille. Laji kasvaa vähälajisissa ja kylmänkosteissa metsissä kuivassa-tuoreessa, happamassa tai lievästi emäksisessä, hiekkaisessa–humuspitoisessa maaperässä aurinkoisilla kasvupaikoilla. Laji pitää lämmöstä, mutta on enimmäkseen pakkasenkestävä.

Luokittelu
----------

Japaninpähkinäpensas kuuluu pähkinäpensaiden (*Corylus*) sukuun, sektioon *Corylus* ja alasektioon *Siphonochlamys*. Lajin kuvaili ensimmäisenä Carl Ludwig Blume vuonna 1851.

Lajista on olemassa useampia muunnoksia, joista vain kaksi on yleisesti tunnustettuja:

* *Corylus sieboldiana* var. *sieboldiana*: Esiintyy ainoastaan Japanissa.
* *Corylus sieboldiana* var. *mandshurica* (Maxim.) C.K.Schneid.: Muunnoksella on pyöreähköt tai soikeat lehdet, sydämenmuotoinen lehtikanta ja osittain liuskainen lehtilaita. Lehtivarsi on noin 2,5 senttimetrin pituinen; ruskeakarvainen hedelmäsuojus saavuttaa jopa viiden senttimetrin pituuden. Muunnosta esiintyy Japanissa, Koreassa, Mantsuriassa ja Venäjän Kaukoidässä. Joskus luokitellaan myös erilliseksi lajiksi *Corylus mandshurica* Maxim.

Aiemmin erilliseksi luokitellun muunnoksen *Corylus sieboldiana* var. *brevirostris* C.K Schneid. katsotaan nykyisin olevan synonyymi *var. sieboldiana*-muunnokselle.

Käyttö
------

Japaninpähkinäpensaalla on vain harvoin metsätaloudellista merkitystä. Sen sijaan lajia käytetään koristekasvina hedelmiensä vuoksi; se on myös hyvä mehiläiskasvi.

Lähteet
-------

1. ↑  Shaw, K. Roy, S. Wilson, B. & Rivers, M.C.: *Corylus sieboldiana* *IUCN Red List of Threatened Species. Version 2020-1*.  2016. International Union for Conservation of Nature, IUCN, Iucnredlist.org. Viitattu 23.3.2020. (englanniksi)
2. ↑  Japaninpähkinäpensas – *Corylus sieboldiana* *Laji.fi*. Suomen Lajitietokeskus. Viitattu 19.11.2020.

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: de:Japanische Hasel 

|  |  |  |
| --- | --- | --- |
| 

|  |  |
| --- | --- |
| Taksonitunnisteet | 
* Wikidata: Q1037160
* Wikispecies: Corylus sieboldiana
* CoL: YQ6W
* EoL: 1147586
* EPPO: CYLSI
* GBIF: 2876013
* GRIN: 11657
* iNaturalist: 326820
* IPNI: 295481-1
* IRMNG: 11088143
* IUCN: 194529
* NCBI: 126986
* Open Tree of Life: 82543
* Plant List: kew-47939
* POWO: urn:lsid:ipni.org:names:295481-1
* Tropicos: 50007069
* WFO: wfo-0000925372

 |

 |